Beloning uitgereik ná moord op egpaar | Maroela Media
Beloning uitgereik ná moord op egpaar
Lebohang Rethabile Lekoro wat deur die polisie gesoek word. Foto: SAPD
Die polisie het 'n groot beloning uitgereik vir enige persoon met inligting wat tot die inhegtenisneming van 'n verdagte kan lei wat vermoedelik die meesterbrein agter die moord op 'n egpaar van Grootbrakrivier was.
Maroela Media het vroeër berig Tewie (72) en Eurika (62) Human se liggame is op 15 Junie in hul huis gevind, nadat hulle die vorige dag vermoor is. Carlo Vos, die Human-egpaar se skoonseun, het vroeër uit Florida in die VSA aan Maroela Media gesê sy skoonpa se liggaam is in die motorhuis aangetref en sy skoonma se liggaam in die egpaar se bed.
Die egpaar is vermoedelik vroegoggend oorval, aangesien Eurika nog haar slaapklere aangehad het. Tewie is vermoedelik met 'n stomp voorwerp oor die kop geslaan, terwyl Eurika met 'n skerp voorwerp gesteek is. Daar is ook 'n sterk moontlikheid dat iemand wat die egpaar geken het by hul moord betrokke was, omdat daar geen tekens van gedwonge toegang tot die huis was nie. Verskeie items is glo uit die huis gesteel.
Tamsamqa Howard Sishuba (26) is in Julie in verband met die dubbelmoord in hegtenis geneem, nadat forensiese bewyse wat op die toneel gevind is hom met die moorde verbind. Die polisie glo egter die ware meesterbrein agter die moorde is steeds op vrye voet.
'n Identikit van Lebohang Rethabile Lekoro wat deur die polisie gesoek word.
Kapt. Malcom Pojie, woordvoerder van die polisie, het gesê die polisie het nou 'n groot beloning uitgereik vir enigiemand met inligting wat kan lei tot die suksesvolle vervolging van Lebohang Rethabile Lekoro. "Verskeie pogings om die verdagte in buurlande vas te trek, was tevergeefs en hy is steeds op vrye voet," het Pojie gesê. "Ons sal egter nie rus voordat hy agter tralies is nie, al moet ons dag en nag werk."
Pojie het gesê Lekoro is in sy laat 20's of vroeë 30's, bruin van gelaat en skraal gebou. Hy het vermoedelik kort rastalokke-styl hare en dra gewoonlik 'n hoed. Enigiemand met meer inligting word gevra om ao. Gerald Rabie of ao. Paul Scheepers by 044 620 8309 of kapt. Johan Botma by 044 606 7822 of 082 776 1269 te skakel. Inligting kan ook by Crimestop by 08600 10111 aangemeld word.
Lees alle vorige berigte oor die Human-egpaar op Maroela Media.
Brahmaanbul vir R800 000 opgeveil
hoop die gemors word gou gevang.
Die tyd gaan kom dat ons maar ons eie huis en tuinwerk sal moet doen….die meerderheid van die moorde word gepleeg en beplan deur huiswerkers en tuinwerkers.
Weet nie hoekom is my vorige kommentaar verwyder nie. Ons sal moet ons eie huis en tydwerk moet doen. Die meeste moorde is ons huiswerkers en tuinwerkers.
Hoop ook die man word spoedig gevang en gestraf.
Wonder wat is die teken wat op hulle kepsies is. Een of ander ondergrondse groep of iets. Hoe opvallend is dit nie dat al meer jong siele begin moor.